Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-09-06):
Ďakujem pekne. Vážený pán predseda, ctená snemovňa, ja si myslím, že tu zaznelo viacero podnetov, ktoré hovoria o tom, že, Nemci vravia „ja-nein“, áno aj nie, respektíve cestovný ruch chceme, ale či takto podporovať. No, diskusií už bolo a pomaly by som povedal, že 20 rokov, evidentne aj krízové roky tento sektor zasahujú, konkurencia rastie. Sme stredoeurópska krajina, pričom všade okolo nás, len s výnimkou Ukrajiny, cestovný ruch znamená oveľa väčší, výraznejší podiel na hrubom domácom produkte, na intenzite dopravy, na mnohých súvislostiach, už či kultúrneho alebo regionálneho charakteru, a buď teda zaberieme, alebo potom budeme len komentovať alebo lamentovať. Pán kolega Vážny, že je to málo ambiciózne. No, vždy sa dá hovoriť, že ešte viac a keby, ale ja si myslím, že je to ambiciózna zmena, pretože po prvýkrát na zákonnej báze udržateľným spôsobom motivuje a finančne podporuje investovanie v oblasti cestovného ruchu. Pán Dostál, my nedotujeme, my vraciame tam, kde je výkon, peniaze, ktoré za výkon sú odvedené vo forme daní. Tým pádom odstraňujeme čiernu ekonomiku alebo presvetľujeme ekonomické vzťahy a finančné toky a dávame tým, ktorí dávajú verejnej správe. Je to spravodlivé, je to poctivé. Preto to hovorím, lebo takúto schému potrebujeme, majú ju aj iné štáty a tiež hovoria o slobodnej spoločnosti a podpore podnikania, nie o etatizme. Po prvýkrát je doprava a cestovný ruch pospolu v jednom rezorte. Dá sa to aj inak, bolo to aj inak, nehovorím, že to tak musí byť, ale vo štvrtok sem príde predseda európskeho výboru alebo výboru z Európskeho parlamentu, ktorý je predsedom výboru po prvýkrát v dejinách za 50 rokov európskej integrácie pre dopravu a cestovný ruch „Transport and Tourism“ Brian Simpson. Po Lisabonskej zmluve táto inštitúcia alebo túto agendu má v súčinnosti s dopravou. Kde je cesta, tam je ruch, tam je mobilita, tam je dosažiteľnosť. Preto si myslím, že toto spojenie ponúka aj ďalšie súvislosti. Neviem, či treba ešte ďalšie koncepcie, ale my potrebujeme nástroje, rozumné, racionálne, transparentné, a zároveň, samozrejme, mať aj jasno, čo chceme ako stredoeurópska krajina. Áno, prijali sme po prvýkrát marketingovú stratégiu na úrovni vlády v rámci Slovenskej agentúry cestovného ruchu. Po prvýkrát za 15 rokov. Je to na najbližšie tri roky. Ministerstvo je zodpovedné za koordináciu pre jednotnú prezentáciu Slovenska v zahraničí. To dáva agende cestovného ruchu takú centrálnu úlohu aj vo vzťahu k susednému alebo k medzinárodnému priestoru. Ministerstvo je zodpovedné za posudzovanie investičných stimulov pre oblasť cestovného ruchu, a preto to spomínam, lebo to sú ambiciózne presuny alebo zmeny, ale aj reálne výsledky, ktoré už za rok môžeme hovoriť, že sú, súvisia s týmito zmenami. Napríklad v prvom kvartáli stúpol cestovný ruch na Slovensku o 7 %, nie o 2, nie o 3, ale o 7. A majstrovstvá sveta v ľadovom hokeji boli až v druhom kvartáli. Uvidíme štatistiku. V sobotu začína kontinentálna hokejová liga v Poprade. Znamená to nové možnosti pre cestovný ruch pod Tatrami, pre letisko, ktoré tam je a potrebuje finančné príjmy. Verím, že budeme môcť riešiť aj súvislosti regionálneho a regionálnej dopravy, ktorá musí mať aj železničnú, aj cestnú, ale aj leteckú dimenziu. Zo Sliača tohto leta pôjde 57 charterov, väčšina už bola realizovaná. Na budúci rok odhadujem, že to môže byť až sto. Ale to všetko súvisí aj s tým, či za tou bránou, ktorou letisko je, sú aj nejaké balíky zaujímavých, atraktívnych pobytov, služieb, toho, čo znamená atraktívnosť regiónu. A preto motivovať obce, mestá v rozumnom počte, aby sa dávali dokopy s podnikateľmi – s podnikateľmi –, je rozumné. Je rozumné. Tak na úrovni štátu, aby podnikateľská sféra, ktorá vlastní a produkuje väčšinu HDP, sa spájala s verejnou správou tak na regionálnej, alebo oblastnej, resp. lokálnej úrovni, aby to šlo. Teraz v septembri pôjde vonku výzva v rámci Operačného programu KHR, teda Konkurencieschopnosť a hospodársky rast, na úrovni 26 mil. eur pre podnikateľské subjekty v rámci cestovného ruchu. My chceme týmto podporiť podnikanie v cestovnom ruchu, nie byrokraciu, nie korupciu. Práve preto je to motivované a spájané s odvádzaním daní a s titulom prenocovania. Podporovať tých, ktorí dávajú výkon, je rozumné, nielen vo futbale. Slovensko má cestovný ruch zhruba na úrovni 2,5 % HDP, susedia sú na tom oveľa lepšie, európsky priemer je dvojnásobný, rakúsky asi trojnásobný. Sme stredná Európa, nie sme na okraji. Má to byť porovnateľné a ja verím, že raz to bude porovnateľné, ale treba pre to niečo systémovo, transparentne a aj finančne urobiť. Takže vás chcem požiadať o podporu pre tento návrh. Samozrejme, nie je do kameňa, je to návrh. Ak sa urobia ešte lepšie zmeny, fajn, je treba nájsť aj úvodné prostriedky na rozpočet 2012, tie budú postupne stúpať až na základe schémy, s dvojročnou periódou budú odvodzované na základe objemu daní odvedených z prenocovania. Považujem to za dostatočné a zároveň dynamické prechodné obdobie. A či meniť nejaké limity, resp. kvóty na počty, tu by som bol opatrný, je to návrh vydiskutovaný so širokým spektrom partnerov, aktérov v cestovnom ruchu, je to úvod toho nového obdobia. Ak bude treba, samozrejme, aj v budúcnosti sa dajú tieto vzťahy alebo podmienky upravovať. Ale je treba prikročiť k systémovému a skutočnému riešeniu. Ďakujem pekne. (Potlesk.)